Pevač Željko Samardžić u izjavi za MONDO demantuje pisanja na društvenim mrežama da je fiktivno zaposlen u "Pošti Srbije". "Nesmejale su me sve te priče", kaže on.

Izvor: Mondo/ Goran Sivački

Dok su poštari Srbije u štrajku, na društvenim mrežama pojavile su se tvrdnje da je u Javnom preduzeću "Pošta Srbije" fiktivno zaposlen određen broj pevača i starleta, koji dobijaju apanažu ali ne rade.



Jedan od tih koji se pominje na društvenim mrežama je i pevač Željko Samardžić, koji je danas održao konferenciju za novinare povodom svog koncerta 23. decembra u Centru "Sava", koji je nazvao "25 godina ljubavi iz Beograda".

Iskoristili smo priliku da pitamo Željka Samardžića da li je tačno da je zaposlen u "Pošti Srbije" i da li za to dobija novac, odnosno platu?



"Nasmejalo me sve to. Ja sam apolitičan, nemam nikakve veze ni sa jednom strankom, niti sam član neke stranke. Sa Poštom nemam nikakve veze osim što nekad odem da platim račune, mada to više radi moja supruga. Zaista mi je to smešno".



Na dodatno pitanje da li je ikada dobijao novac od "Pošte Srbije", odgovorio je: "Nikada u životu! Nemam nikakve veze sa 'Poštom'. Sve u životu što sam stekao, stekao sam zahvaljujući svom radu. Noikada ni od koga nisam imao pomoć, osim 90-ih godina od braće Suban, koji su mi materijalno pomogli da dođem do tada najpoznatijih autora (pesama). To je sva pomoć u životu koju sam imao od bilo koga".



Dakle, poput starlete Tijane Ajfon, koja je u izjavi MONDU demantovala bilo kakvu vezu sa "Poštom Srbije", tako i Samardžić negira nezvanične tvrdnje pojedinih.



Pitali smo ga i da li je video šalu na njegov račun na društvenim mrežama koja glasi: "Željko Samardžić - pola čovek, pola 8. mart, a sada i pola poštar" (aluzija na 8. mart je zato što stalno održava koncerte na Dan žena).



"Ljudima je sve to simpatično, zabavno. I meni je, iskren da budem. Ne verujem da će sve ovo da utiče na moju popularnost. Evo, rasprodao sam koncert za 23. decembar i zakazao novi za 24. decembar. Očigledno da to rade ljudi koji imaju razlog za to što rade, a ja zaista ne znam koji je to razlog".

Pogledajte 00:55 Željko Samardžić o zaposlenju u Pošti Željko Samardžić Izvor: MONDO/Goran Sivački Izvor: MONDO/Goran Sivački

Ovaj popularni pevač, koji je do sada objavio 19 studijskih albuma i 7 kompilacija, već je rasprodao prvi koncert, a zakazao je i drugi u Sava Centru.



Upitan zašto je slogan koncerta "25 godina ljubavi iz Beograda", objasnio je da je to zato što je Beogradu i Beograđanima zahvalan na "velikoj ljubavi" koju mu pružaju svih ovih godina.



"Tih 90-ih godina, kada sam sa porodicom bežao od metaka i rata, došli smo u Beograd. Hteli smo da budemo negde gde pevaju ptice. I odlučili smo da ostanemo, nismo poput mnogih otišli u Australiju ili Kanadu, jer nam je Beograd davao ljubav i to nas je zadržalo. Zahvalan sam Beogradu na ljubavi i podršci. Kad odem negde sa osmehom se vraćam voljenom Beogradu. Mnogo volim Beograd", rekao je Samardžić.



Dodao je i da ovaj koncert ne doživljava samo kao koncert, već i svečanost, najavljujući da će sa njim na bini biti više od 50 muzičara.



Posebna tema su njegovi brada i brkovi. Kaže da na Instagramu ima onih koji mu zameraju na tom imidžu.



"Ja sam takav čovek, želim da udovoljim svakome, naravno, koliko je to moguće i ako odgovara mom moralnom kodeksu. Možda i izađem u susret onima koji žele da me vide bez brade i brkova", rekao je Željko Samardžić.



